Læknar töldu í fyrstu að hún þyrfti bara að stækka og þyngjast en annað kom á daginn . Hekla er með Goldenhar-heilkennið , alvarlegan hjartagalla og ýmislegt fleira háir henni . En þessi síbrosandi og jákvæða unga stúlka keppti í nútímafimleikum á Special Olympics fyrr á árinu og lætur engan segja sér að það sé eitthvað sem hún geti ekki gert . Hekla er á forsíðu jólablaðs Vikunnar en hún og móðir hennar , Sigríður Rut Stanleysdóttir segja söguna . Auk hennar er spjallað við Jónínu Leósdóttur , Sólveigu Pálsdóttur og Guðrúnu Guðlaugsdóttur en þær eiga það sameiginlegt að hafa lagst í glæpasagnaskrif . Jana María Guðmundsdóttir gaf út fallega föndurbók nú fyrir jólin því hún vildi gefa fólki hugmyndir að skemmtilegu handverki að vinna saman að . Linda Björk Ólafsdóttir listakona á Akureyri málar einstakar jólakúlur ár hvert og Pétur Ásgeirsson segir frá starfi Sýslu ehf. og jóladagatalinu sem fyrirtækið sendi frá sér í ár . Við fjöllum um allt það sem getur klúðrast á jólum , rifjum upp góðar jólamyndir , skoðum óvenjulegt jólaskraut og ótalmargt fleira í þessu stóra veglega blaði sem verður fáanlegt á sölustöðum næstu tvær vikur .